Subredakteur spring glo na sy dood by Naspers-sentrumAlan Bowen. Foto: Verskaf. Alan Bowen, ŉ 46-jarige vryskut-subredakteur van Media 24, is Sondag dood nadat hy glo van die dak van die Naspers-sentrum in Kaapstad gespring het. Lt.kol. André Traut, ŉ woordvoerder van die polisie in die Wes-Kaap, het Dinsdag aan Maroela Media bevestig dat ŉ man vermoedelik gespring het. “Die polisie sal ŉ geregtelike doodsondersoek doen,” het Traut gesê. Bowen was ŉ subredakteur by Media 24 se WP-gemeenskapskoerante sedert 2009 en was glo passievol oor Engels. Volgens ŉ kollega, wat anoniem wou bly, het Bowen Sondag gesê hy gaan ŉ sigaret buite rook, voor hy glo na sy dood gespring het. Die kollega het Bowen as ŉ “hardwerkende, betroubare” man beskryf.